Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer I.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľských náladách občanov, ku ktorým sa dospelo na základe januárového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, finančná situácia a investičné zámery domácností. 

Pod vplyvom správ o reštrikčných opatreniach vlády sa zhoršila spotrebiteľská nálada obyvateľov Slovenska, čo sa po komparácii s októbrom 2002 prejavilo pri trinástich z 15 sledovaných indikátorov. K nepriaznivému vývoju nedošlo pri hodnotení podmienok pre veľké nákupy a pri charakterizovaní hospodárenia domácnosti z hľadiska bilancie príjmov a výdavkov. Aj napriek negatívnemu vývoju oproti situácii pred troma mesiacmi si 6 najnovších údajov zachovalo svoju pozíciu výsledku lepšieho ako bol dlhodobý priemer indikátora. Prejavovali sa tak najmä otázky zamerané na hodnotenie minulosti (napr. doterajší vývoj inflácie, doterajší vývoj hospodárskej situácie v štáte, doterajší vývoj finančnej situácie v domácnosti). Keď išlo o projekciu vývoja v blízkej budúcnosti, poloha najnovšieho výsledku  vzhľadom na dlhodobý priemer bola spravidla negatívna. V zóne údajov nachádzajúcich sa pod hladinou dlhodobého priemeru mal najhoršie postavenie indikátor očakávanej inflácie, ale ani predpokladaná finančná situácia v domácnosti za ním veľmi nezaostávala. Za mierne horšie ako priemer možno ešte považovať odchýlky, ktoré dosiahli predikcie hospodárskeho vývoja v štáte, predpokladané úspory v domácnosti a hodnotenia podmienok pre sporenie.
Vývoj súhrnného indikátora spotrebiteľskej dôvery sumarizuje pohyb vybraných indikátorov, takže tiež signalizuje výraznejšie zhoršenie spotrebiteľskej atmosféry na Slovensku v porovnaní s októbrom 2002. Januárová hodnota indexu (po zaokrúhlení -40) sa oproti stavu pred troma mesiacmi zhoršila o viac ako 10 bodov. Aj medziročné porovnanie dopadlo podobne.
 V januári 2003 mal index spotrebiteľskej dôvery Európskej únie hodnotu –15, v kandidátskych krajinách –25. Ukazovateľ spotrebiteľskej dôvery na Slovensku bol v oboch prípadoch horší, od priemeru členských krajín EÚ bol vzdialený 25 bodov a od priemeru kandidátskych štátov 15 bodov. Pri poslednom zisťovaní vykazovalo Slovensko spotrebiteľskú atmosféru s najvyšším napätím tak v porovnaní s členskými štátmi EÚ, ako aj pri komparácii s kandidátskymi krajinami.